Bendt Bendtsen (KF), 1998-04-14:
Enhedslisten har i dag valgt at sætte fokus på EU's indre og retlige samarbejde, ligesom man ønsker fremtiden, herunder med hensyn til politisamarbejdet, belyst.
I Enhedslistens og SF's fælles forslag til vedtagelse kan vi så læse, at man føler, at Amsterdamtraktaten indebærer en uacceptabel videreudbygning af EU's politisamarbejde i retning af et fælles overstatsligt politi m.v. Det kan jeg komme ind på senere, men det er jo ikke det, sagen drejer sig om.
Verden bliver mindre og mindre, og den organiserede kriminalitet, herunder den grænseoverskridende kriminalitet, bliver mere og mere synlig.
Illegal indvandring tager også til i omfang, og intet tilsiger, at det ændrer sig i fremtiden.
I Det Konservative Folkeparti betegner vi EU som et frihedens og et fredens projekt.
Vi er nødt til at se ud i fremtiden for at tackle de problemer, som vi står over for i Europa.
Vi bliver nødt til i fællesskab at tage de nødvendige skridt for at bekæmpe disse grænseoverskridende problemer.
Vi er godt på vej med de nuværende regelsæt, men de kan og skal udbygges. Hidtil har alle kunnet forstå, at forurening er grænseoverskridende, at miljøproblemer ét sted i verden udskriver regninger i mange andre samfund.
Sådan er det også med nogle af de problemfelter, vi opererer med i EU-flygtningepolitikken og i EU-politisamarbejdet.
Hvis man tror på, at ekstra mandskab ved grænsen til at kontrollere pas stopper international grænseoverskridende kriminalitet, er man naiv.
Verden er blevet anderledes.
I Schengenaftalen taler vi om at standse asylshopping.
Her taler vi om at udvikle det retlige samarbejde, samarbejdet om flygtninge og kriminalitetsbekæmpelse, så vi undgår asylshopping og international kriminalitet.
I Det Konservative Folkeparti mener vi, at EU-samarbejdet om retlige og indre anliggender, herunder Europol, giver os mulighed for at bekæmpe og forebygge misbrug af den frie bevægelighed.
Der er jo ikke tale om et FBI eller lignende.
Der er tale om, at selvstændige stater prøver at operere sammen.
Vi ønsker fri bevægelighed, ikke kun for varer, kapital og tjenesteydelser, men også for personer, der har lovligt ophold i EU.
Europol har vist sig at være et godt redskab.
Kriminalitetsbekæmpelse opererer ofte med en tidsfaktor, og her har det vist sig, at Europol er sin plads voksen.
I Det Konservative Folkeparti har vi den holdning, at Amsterdamtraktaten er en styrkelse af samarbejdet på asyl- og indvandrerområdet, og her tænker jeg på muligheden for at vedtage fælles regler.
Vi vedkender os Danmarks forbehold, og som traktaten er skruet sammen, har man også i de øvrige lande accepteret det forbehold, som Danmark har med hensyn til de retlige og indre anliggender.
Vi fortsætter samarbejdet på mellemstatsligt niveau, selv om de andre har valgt at gå videre.
Jeg har tidligere nævnt, at man er naiv, hvis man tror, at grænsekontrol stopper den internationale kriminalitet og den asylshopping, som foregår i dag.
Det gør derimod Schengensamarbejdet med det kommende Eurodacregister, som gør asylshopping mere eller mindre umulig.
Med ovennævnte bemærkninger kan jeg afslutningsvis sige, at vi fra konservativ side støtter politisamarbejdet i den fortsatte kamp mod international grænseoverskridende kriminalitet og illegal indvandring.